**NYE LOSSEFACILITETER HOS FF SKAGEN A/S ØGER EFFEKTIVITETEN**

Fisker Bladet, 8. august 2019

I januar 2019 tog FF Skagen A/S et nyt losseanlæg i brug, der reducerer lossetiden betragteligt og sikrer en skånsom behandling af fiskene.

Når et stort fartøj som Ruth lægger til for at losse hos FF Skagen A/S, kan det i dag gøres på 9-10 timer i stedet for 30. Lossehastigheden for fiskerne er reduceret betragteligt med det nye losseanlæg, hvor FF Skagen A/S har hentet inspiration i egne erfaringer og ved studieture til Island og Færøerne.

-Når skibene tidligere trykkede ind med 250 tons i timen, kunne vi ikke være med. Når det nye anlæg kører optimalt, kan det tage 600 kubikmeter i timen, som betyder, at det uden problemer kan håndtere 450 tons i timen. Så nu ligger begrænsningen ikke længere på land, men er op til skibene og deres pumpegrej, siger John Brun Christensen, Fish Supply Director.

OPTIMERET PÅ ALLE FRONTER

Efter knap et halvt års drift er FF Skagen A/S rigtig godt tilfredse med det nye anlæg, som selvfølgelig har haft en indkøring med justeringer undervejs.

-Det har generelt kørt rigtig godt, og de dage, hvor der har været udfordringer, har vi mødt stor forståelse og tålmodighed hos leverandørerne, som har bakket op om at få justeret fejlene, forklarer John Brun Christensen. Losseanlægget optimerer foruden hastigheden også arbejdsmiljø og miljø blandt andet via varme i kajen og sikrer en mere skånsom behandling af fiskene.

-Og hele processen foregår i et lukket anlæg, hvor fiskene pumpes direkte fra skibet ind i losseanlægget og videre til råvaretanke via forbindelser under jorden, som øger hygiejneniveauet og eliminerer en risiko for kontaminering[[1]](#footnote-1) af råvaren, siger John Brun Christensen.

Willy B. Hansen, adm. direktør for Skagen Havn glæder sig over investeringen fra FF Skagen A/S, der også har sikret sig 60.000 kvm areal på det nye havneareal til etablering af bl. a. lagerhaller og containerterminal.

-FF er en toneangivende og vigtig virksomhed på havnen, som i den grad investerer og udbygger til gavn for den service, som fiskerne møder, og de er med til at gøre Skagen havn til Danmarks stærkeste fiskerihavn, siger Willy B. Hansen.

1. Forurening [↑](#footnote-ref-1)